Urar, meditar ed admirar

Visita a Ziteil ed a ses custos Duri Loza. L' onn 1580 è stada I'appariziun a Ziteil. Tenor documents istorics è Nossadunna cumparida ad ina matta e pli tard ad in mat cun in messadi da far uraziun e da betg commetter putgads. Il pievel da Surses ha cumenzà a pelegrinar a Ziteil ed adina dapli er glieud d'autras valladas e d'auters chantuns. Onn per onn visitan ca. 4000 persunas il sanctuari da Ziteil. Tgi pelegrinescha per urar e meditar, auters vegnan er per admirar las bellezzas da la natira sin 2434 m autezza. In rapport da Rita Uffer.

Igl era usit che la stad suenter l'emprima communiun pelegrinavan ins l'emprima giada a Ziteil. Jau ma regord dal viadi da Savognin sur Riom, Parsonz, Salaschigns e Cre dal Lai e dals Mellens orasi. Quasi tschintg uras viadi a pè. Quels tschancuns che la via u il trutg era main tais eri da dir rusari. Almain 15 curs rusari stuev vegnir ditg fin Ziteil. Jau ma regord da las fadias si dals Mellens. La baselgia da Ziteil era uschè manaivla e tuttina na prendevi nagina fin. Rivond a la funtauna da l'aua da Nossadunna m'èsi vegnì ditg da baiver in sitg e da lavar ils egls cun l'aua e quai gidia per far ils davos meters viadi. E lura finalmain si avant ils bajetgs dal sanctuari. Là hai però gì num: «En baselgia a salidar Nossadunna avant ch'ir en stiva a far marenda!»
La saira vers las otg ha il sain in clamà a la devoziun dal rusari e quels tuns m'èn anc adina preschents. La notg sin in banc dir en stiva dals pelegrins, il chau pusà sin il schanugl da mes bab. La damaun a l'aualet per sa lavar. L'emprima messa a las tschintg, la segunda a las otg e tranter en anc la devoziun sin stgala avant baselgia. Quai era in pelegrinadi a Ziteil a la fin dals onns tschuncanta.

Paucas midadas
Il temp è sa midà ferm dapi lura, er tscherts rituals en baselgia. Ziteil è però restà quel lieu da pelegrinadi ch'el è adina stà, simpel, senza influenza dal mund da consum. A Ziteil san ins meditar, urar e chantar ed avair l'impressiun d'esser il pli manaivel da quai che mintgin(a) tschertga. La quietezza en mez la muntogna sin 2434 meters autezza impressiunescha. Anc oz sto ins ir a pè a Ziteil, almain il davos tschancun d'in ura. Ziteil è probablamain in dals sulets lieus da pelegrinadi che n'è betg vegnì commerzialisà. In cudesch, ina chandaila e diversas cartas postalas, quai è tut quai ch'ins po cumprar a Ziteil. Café, té, latg u ina schuppa èn las sulettas spaisas e bavrondas ch'ins survegn en las stivas da pelegrins. E quels che stattan sur notg a Ziteil ston sa cuntentar cun durmir sin ina treglia.

Pastur, manager e retg
Gia 42 onns è Duri Loza custos a Ziteil. II pled custos vess da signifitgar quel che tgira. Duri Loza è pastur, manager e retg. Sco pastur emprova el da chapir e dar sustegn a ses pelegrins che vegnan savens cun grond burdi e gronda fidanza e speranza a Ziteil. Sco in vair manager surveglia el il manaschi dal sanctuari. El procur per il persunal basegnaivel. El è responsabel per quellas paucas devoziunalias ch'èn da cumprar. Ad el èsi d'engraziar ch'i na dat naginas Nossadunnas da Ziteil en plastica e cun glischinas – damai in manager cun gust! Sias cassas s'emplainan sur stad er senza il «kitsch usità» en auters lieus da pelegrinadi. Sco in retg en ses reginavel sa preschenta Duri Loza a Ziteil. EI procur ch'i vegnia midà mo il pli necessari. Fin ch'el è custos a Ziteil vegn Ziteil a restar il lieu da pelegrinadi ch'el è adina stà. El fa tge ch'el vul, Duri Loza. Ed ins lascha far el, damai ch'ins ha fatg bunas experientschas ils davos 42 onns. El enconuscha persunalmain ina gronda part dals ca. 4000 pelegrins che turnan savens mintg'onn puspè. Mintga pelegrin salida el persunalmain. El è adina pront per in spass. Quai tutga tar sia lavur e tar ses esser. Far messa, pregia e sunar orgla, star a disposiziun per la devoziun da penetienza quai dovra bler da ses temp a Ziteil. Lura fa el anc lavurs praticas, dar en guttas, far liber auariels e planisar renovaziuns vi dals bajetgs. El n'è damai betg mo pastur, manager e retg...el è er scrinari, stagner, architect...Ad el resta pauc temp per urar, meditar ed admirar.